CELEX: C2004/300/89
Language: el
Date: 2004-12-04 00:00:00
Title: Υπόθεση Τ-375/04: Προσφυγή των Grandits GmbH κ.λπ. κατά της Επιτροπής των Ευρωπαϊκών Κοινοτήτων που ασκήθηκε στις 17 Σεπτεμβρίου 2004

4.12.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 300/45
            
         Προσφυγή των Grandits GmbH κ.λπ. κατά της Επιτροπής των Ευρωπαϊκών Κοινοτήτων που ασκήθηκε στις 17 Σεπτεμβρίου 2004
   (Υπόθεση Τ-375/04)
   (2004/C 300/89)
   Γλώσσα διαδικασίας: η γερμανική
   Οι Grandits GmbH, με έδρα το Kirchschlag (Αυστρία), Scheucher-Fleisch GmbH, με έδρα το Ungerdorf (Αυστρία), Tauernfleisch Vertriebs GmbH, με έδρα το Flattach (Αυστρία), Wech-Kärntner Truthahnverarbeitung GmbH, με έδρα το Glanegg (Αυστρία), Wech-Geflügel GmbH, με έδρα το St. Andrä (Αυστρία) και Johann Zsifkovics, κάτοικος Βιέννης (Αυστρία), εκπροσωπούμενοι από τους δικηγόρους J. Hofer και T. Humer, άσκησαν στις 17 Σεπτεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Οι προσφεύγοντες ζητούν από το Πρωτοδικείο:
   
               —
            
            
               να ακυρώσει την απόφαση C(2004) 2037 τελικό της Επιτροπής, της 30ής Ιουνίου 2004, η οποία αφορά την κρατική ενίσχυση ΝΝ 34Α 2000/Αυστρία «Προγράμματα ποιότητας, καθώς και σήμα βιολογικού προϊόντος και σήμα ποιότητας που χορηγούνται από την ΑΜΑ (Agrarmarkt Austria)»·
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγοντες προβάλλουν κατ' αρχάς παράβαση διαδικαστικών κανόνων. Η Επιτροπή εξέτασε τα μέτρα που αποτελούν αντικείμενο της προσβαλλόμενης αποφάσεως ως κοινοποιηθείσα ενίσχυση, παρά το γεγονός ότι η Αυστριακή Κυβέρνηση δεν είχε προβεί σε κοινοποίηση. Η Επιτροπή παρέβη το άρθρο 4, παράγραφος 4, του κανονισμού αριθ. 659/1999, δεδομένου ότι δεν διέθετε διακριτική ευχέρεια και όφειλε να κινήσει την επίσημη διαδικασία έρευνας. Η Επιτροπή παρέβη την υποχρέωση αιτιολογήσεως, διότι δεν εξέτασε με επιμέλεια και αμεροληψία όλα τα νομικά και πραγματικά ζητήματα που έθεσαν υπόψη της οι προσφεύγοντες. Στο πλαίσιο της προκαταρκτικής έρευνας, το χρονικό διάστημα 52 μηνών είναι δυσαναλόγως μεγάλης διάρκειας και συνιστά παραβίαση της γενικής αρχής της εύλογης διάρκειας της διαδικασίας.
   Περαιτέρω, οι προσφεύγοντες προβάλλουν παράβαση του άρθρου 87, παράγραφος 3, στοιχείο γ), ΕΚ. Ισχυρίζονται ότι η Επιτροπή δέχθηκε βάσει ανεπαρκών ερευνών και διαπιστώσεων ότι πληρούνταν οι προϋποθέσεις εφαρμογής της εξαιρέσεως του άρθρου 87, παράγραφος 3, στοιχείο γ), ΕΚ.
   Τέλος, οι προσφεύγοντες προβάλλουν παράβαση της ρήτρας αναστολής εφαρμογής των σχεδίων ενισχύσεων κατά τα άρθρα 88, παράγραφος 3, τρίτο εδάφιο, ΕΚ και 3 του κανονισμού 659/99. Για τις μη κοινοποιηθείσες ενισχύσεις ισχύει αναστολή της εφαρμογής τους. Η μεταγενέστερη απόφαση της Επιτροπής δεν συνεπάγεται ότι θεραπεύονται αναδρομικώς.